CELEX: 52008XG0606(01)
Language: el
Date: 2008-06-06
Title: Συμπεράσματα του Συμβουλίου της 22ας Μαΐου 2008 όσον αφορά ευρωπαϊκή προσέγγιση σχετικά με την παιδεία για τα μέσα επικοινωνίας σε ψηφιακό περιβάλλον

6.6.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 140/8
            
         Συμπεράσματα του Συμβουλίου της 22ας Μαΐου 2008 όσον αφορά ευρωπαϊκή προσέγγιση σχετικά με την παιδεία για τα μέσα επικοινωνίας σε ψηφιακό περιβάλλον
   (2008/C 140/08)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Εκτιμώντας τα εξής:
   
               —
            
            
               η νέα οδηγία για τις υπηρεσίες οπτικοακουστικών μέσων ζητά την «ανάπτυξη της παιδείας για τα οπτικοακουστικά μέσα σε όλα τα στρώματα της κοινωνίας» καθώς και το στενό έλεγχο της προόδου όσον αφορά την παιδεία για τα μέσα επικοινωνίας. Αναθέτει στην Επιτροπή την υποχρέωση υποβολής έκθεσης για να είναι δυνατή η μέτρηση των επιπέδων παιδείας για τα μέσα επικοινωνίας σε όλα τα κράτη μέλη (1). Επομένως, απαιτούνται κριτήρια για την εκτίμηση των επιπέδων παιδείας για τα μέσα επικοινωνίας,
            
         
               —
            
            
               το Ευρωπαϊκό Κοινοβούλιο ζήτησε από το Συμβούλιο και την Επιτροπή «να αναπτύξουν και να θέσουν σε λειτουργία επιμορφωτικά προγράμματα στα μέσα ενημέρωσης, προκειμένου να προωθηθεί η ενεργός και συνειδητή άσκηση της ιδιότητας του πολίτη στην Ευρώπη» (2),
            
         
               —
            
            
               η ζωτική σημασία της παιδείας για τα μέσα επικοινωνίας επισημάνθηκε και από την UNESCO, λόγου χάρη στη «Δήλωση του Grünwald για την εκπαίδευση για τα οπτικοακουστικά μέσα» (1982) και στην ατζέντα του Παρισιού — δώδεκα συστάσεις για την εκπαίδευση στα οπτικοακουστικά μέσα (2007) και από το Συμβούλιο της Ευρώπης στη «Σύσταση της Επιτροπής των Υπουργών στα κράτη μέλη για την οικείωση του νέου περιβάλλοντος πληροφοριών και επικοινωνιών από τα παιδιά» (2006),
            
         
               —
            
            
               η Επιτροπή έχει αναλάβει τη διεξαγωγή δημόσιας διαβούλευσης όσον αφορά την παιδεία για τα μέσα επικοινωνίας (3) καθώς και την εκπόνηση μελέτης σχετικά με «Τρέχουσες τάσεις και προσεγγίσεις στην παιδεία για τα μέσα επικοινωνίας στην Ευρώπη» (4),
            
         
               —
            
            
               η σύσταση του Ευρωπαϊκού Κοινοβουλίου και του Συμβουλίου σχετικά με τις βασικές ικανότητες για τη δια βίου μάθηση (2006) επισημαίνει τις γνώσεις, δεξιότητες και συμπεριφορές που συνδέονται προς την ψηφιακή ικανότητα,
            
         
               —
            
            
               η σύσταση του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, για την προστασία των ανηλίκων και της ανθρώπινης αξιοπρέπειας και για το δικαίωμα απάντησης σε σχέση με την ανταγωνιστικότητα της ευρωπαϊκής βιομηχανίας οπτικοακουστικών υπηρεσιών και επιγραμμικών υπηρεσιών πληροφόρησης (2006) περιέχει ήδη σειρά πιθανών μέτρων για την προώθηση της παιδείας για τα μέσα.
            
         1.   ΕΚΦΡΑΖΕΙ ΤΗΝ ΙΚΑΝΟΠΟΙΗΣΗ ΤΟΥ
   
               —
            
            
               σχετικά με την ανακοίνωση της Επιτροπής με τίτλο «Μια ευρωπαϊκή προσέγγιση σχετικά με την παιδεία για τα μέσα επικοινωνίας σε ψηφιακό περιβάλλον» ως ένα ακόμη στοιχείο για την οικοδόμηση της ευρωπαϊκής οπτικοακουστικής πολιτικής.
            
         2.   ΠΡΟΣΥΠΟΓΡΑΦΕΙ
   
               —
            
            
               τη στρατηγική άποψη που προτείνει η Ευρωπαϊκή Επιτροπή σύμφωνα με την οποία η παιδεία για τα μέσα επικοινωνίας αποτελεί σημαντικό παράγοντα για την ενεργό άσκηση της ιδιότητας του πολίτη στη σημερινή κοινωνία της πληροφορίας, ο οποίος μπορεί να συμβάλει στην επίτευξη των στόχων της ατζέντας της Λισσαβόνας.
            
         3.   ΑΝΑΓΝΩΡΙΖΕΙ
   
               —
            
            
               τη σημασία της παιδείας για τα μέσα επικοινωνίας καθώς και το ρόλο της στην προώθηση της ενεργού συμμετοχής των πολιτών στην οικονομική, πολιτιστική και δημοκρατική ζωή της κοινωνίας,
            
         
               —
            
            
               ότι η εμπιστοσύνη των χρηστών στις ψηφιακές τεχνολογίες και τα μέσα επικοινωνίας, και, επομένως, η υιοθέτηση των ΤΠΕ και των μέσων επικοινωνίας, που ορίζονται ως προτεραιότητα στο πλαίσιο στρατηγικής πολιτικής «i2010», εξαρτάται σε μεγάλο βαθμό από την παιδεία για τα μέσα επικοινωνίας και ιδίως από την ικανότητα για κριτική αξιολόγηση περιεχομένου,
            
         
               —
            
            
               τη σημασία των εκπαιδευμένων στα μέσα επικοινωνίας χρηστών για τον πλουραλισμό των μέσων επικοινωνίας και την ποιότητα περιεχομένου,
            
         
               —
            
            
               το εύρος των προσπαθειών που καταβάλλουν τα κράτη μέλη για τη βελτίωση και την προαγωγή της παιδείας για τα στα μέσα επικοινωνίας ακόμη κι αν υπάρχουν διαφορές όσον αφορά τις πρακτικές και τα επίπεδα μεταξύ κρατών μελών,
            
         
               —
            
            
               την έλλειψη κοινών κριτηρίων και δεικτών για τη μέτρηση της παιδείας για τα μέσα επικοινωνίας,
            
         
               —
            
            
               τη σημασία εντοπισμού και προώθησης ορθών πρακτικών όσον αφορά την ανάπτυξη της παιδείας για τα μέσα επικοινωνίας,
            
         
               —
            
            
               τη σημασία της εκπαίδευσης και κατάρτισης για τη μεγαλύτερη ανάπτυξη της παιδείας για τα μέσα επικοινωνίας και την επακόλουθη ανάγκη να βελτιωθεί η κατάρτιση των διδασκόντων και να αυξηθεί η ευαισθητοποίηση μεταξύ των εκπαιδευτών σε όλα τα επίπεδα εκπαίδευσης και κατάρτισης.
            
         4.   ΕΠΙΣΗΜΑΙΝΕΙ
   
               —
            
            
               τη συνάφεια ευρωπαϊκών προγραμμάτων και πρωτοβουλιών όπως το πρόγραμμα MEDIA 2007, το πρόγραμμα δια βίου μάθησης 2007-2013 και το πρόγραμμα «Safer Internet plus»,
            
         
               —
            
            
               ότι οι μελλοντικές εργασίες θα πρέπει να βασίζονται σε αυτά καθώς και σε σχετικές πρωτοβουλίες, προκειμένου να επιτευχθεί μεγαλύτερη συνειδητοποίηση της σημασίας της παιδείας για τα μέσα επικοινωνίας μεταξύ των πολιτών,
            
         
               —
            
            
               την ανάγκη τακτικής ανταλλαγής πληροφοριών, βέλτιστων πρακτικών και, στον τομέα της εκπαίδευσης, παιδαγωγικών μεθόδων μεταξύ των κρατών μελών.
            
         5.   ΣΗΜΕΙΩΝΕΙ
   
               —
            
            
               την πρόθεση της Επιτροπής να προβεί σε περαιτέρω μελέτη προκειμένου να αναπτύξει κριτήρια και δείκτες για τη μέτρηση των επιπέδων παιδείας για τα μέσα επικοινωνίας, λαμβάνοντας δεόντως υπόψη όλες τις σχετικές εν εξελίξει εργασίες σε άλλους διεθνείς οργανισμούς,
            
         
               —
            
            
               την πρόθεση της Επιτροπής να εξακολουθήσει να προωθεί την ανάπτυξη και την ανταλλαγή ορθών πρακτικών στον τομέα της παιδείας για τα μέσα επικοινωνίας σε ψηφιακό περιβάλλον.
            
         6.   ΚΑΛΕΙ ΤΗΝ ΕΠΙΤΡΟΠΗ
   
               —
            
            
               να παρακολουθεί με προσοχή τις εξελίξεις στον τομέα αυτό και να εξετάζει τακτικά την ανάγκη περαιτέρω πολιτικής απάντησης στο ευρωπαϊκό επίπεδο,
            
         
               —
            
            
               να χρησιμοποιήσει την επιτροπή επαφών, η οποία συστάθηκε στο πλαίσιο της οδηγίας για τις υπηρεσίες οπτικοακουστικών μέσων, με κατάλληλη σύνθεση, ως φόρουμ για την ανταλλαγή πληροφοριών και βέλτιστων πρακτικών όσον αφορά την παιδεία για τα μέσα επικοινωνίας και τη συμβολή στην κατάρτιση της πολιτικής ατζέντας στον τομέα αυτό. Εμπειρογνώμονες από τον ιδιωτικό τομέα και άλλοι ενδιαφερόμενοι θα πρέπει να καλούνται για να συμβάλλουν στις εργασίες αυτές.
            
         7.   ΚΑΛΕΙ ΤΑ ΚΡΑΤΗ ΜΕΛΗ
   
               —
            
            
               να προτρέψουν τις ενδεδειγμένες αρχές, για παράδειγμα εκείνες που είναι αρμόδιες για τη ρύθμιση της οπτικοακουστικής και ηλεκτρονικής επικοινωνίας, να συνεργασθούν και να προωθήσουν τη βελτίωση της παιδείας για τα μέσα επικοινωνίας,
            
         
               —
            
            
               να προωθήσουν και να διευκολύνουν την κατάρτιση και εφαρμογή κωδίκων συμπεριφοράς και άλλων πρωτοβουλιών από κοινού ρύθμισης και αυτορύθμισης σε συνεργασία με όλα τα ενδιαφερόμενα μέρη σε εθνικό επίπεδο,
            
         
               —
            
            
               να ενθαρρύνουν όλους τους ενδιαφερομένους, ιδίως στον τομέα των ΜΜΕ και των ΤΠΕ, να προβαίνουν στη δική τους τακτική έρευνα και παρατήρηση των διαφόρων πτυχών και διαστάσεων της παιδείας για τα μέσα επικοινωνίας,
            
         
               —
            
            
               να προωθήσουν πρωτοβουλίες ευαισθητοποίησης, συμπεριλαμβανομένων όσων εστιάζουν ειδικά στη χρήση ΤΠΕ με αποδέκτες τους νέους και τους γονείς τους, και να επιζητήσουν τη συμμετοχή των οργανώσεων νεολαίας καθώς και των ΜΜΕ,
            
         
               —
            
            
               να προωθήσουν την παιδεία για τα μέσα επικοινωνίας στο πλαίσιο των οικείων στρατηγικών δια βίου μάθησης και να ενθαρρύνουν την ομαδική μάθηση και την ανταλλαγή ορθών πρακτικών μεταξύ επαγγελματιών εκπαιδευτικών όσον αφορά αυτή την πτυχή της εκπαίδευσης.
            
         
      (1)  Άρθρο 26: η Επιτροπή υποβάλλει «έκθεση σχετικά με την εφαρμογή της παρούσας οδηγίας και, εφόσον απαιτείται, διατυπώνει περαιτέρω προτάσεις για την προσαρμογή της στις εξελίξεις στο πεδίο των υπηρεσιών οπτικοακουστικών μέσων, ιδίως υπό το πρίσμα των πρόσφατων τεχνολογικών εξελίξεων, της ανταγωνιστικότητας του τομέα και των επιπέδων της εξοικείωσης με τα οπτικοακουστικά μέσα σε όλα τα κράτη μέλη».
   
      (2)  Ψήφισμα της 6ης Σεπτεμβρίου 2005, σχετικά με την οδηγία «Τηλεόραση χωρίς σύνορα» (89/552/ΕΟΚ).
   
      (3)  Βλέπε έκθεση σχετικά με τα αποτελέσματα της δημόσιας διαβούλευσης σχετικά με την παιδεία για τα μέσα επικοινωνίας:
   http://ec.europa.eu/avpolicy/media_literacy/docs/report_on_ml_2007.pdf
   
      (4)  Βλέπε: http://ec.europa.eu/avpolicy/media_literacy/index_en.htm